1955 йисуз Кьурагь райондин суван Агъа Макьар хуьр СтIал Сулейман райондик акатнай. Гуьгъуьнин йисара хуьруьн агьалияр «Кайи-КIеле» тIвар алай чкадиз куьч хьанвай. ЦIийи Макьар хуьр арадал атанвай. Виликан малдархъанри чпиз багъар кутунин кар ва ципицI багъдин бахчахъанвал пешеяр чирнай. 1966 йисан 20 апрельдиз, Кьибле Дагъустанда хьайи гзаф къати зурзунрин себебдалди иниз харапIайриз элкъвенай суван хуьрерар гзаф кьадарралди инсанар куьч жез эгечIнай. ЦIийи макьарвийри, Рухун, Ичин, КуркIурхуьр, Татархан, Мехкергъ, Хуьпуькь хуьрерай атай ксар, хайи стхаяр ва вахар хьиз чпин чилериз кьабулнай. Абур чпин кIвалериз илифарна, гъиляй къвезвай куьмекар гузвай, шадвилерни гъамар санал пайзавай.